En nom de nostre seigneur amen. Lan de lincarnacion dicellui courant mil trois cens quatre vins et neuf, le vint huittiesme jour du mois de juing, nous Thierry le Barbolet, peletier de peaulx demorant à Diion et Moingeart sa femme, c’est assauoir je la dite Moingeart de la licence dudit mon mary, a la quelle je le dit Thierry donne et octroie licence et autorite de faire toutes les choses que cy apres s’ensuiguent, faisons sauoir a tous ceulx qui verront et orront ces presentes lettres, que nous les diz mariez meuz de deuocion donnons, cedons, quictons, transportons et deliurons perpetuement, chascun de nous pour le tout, pour nous et noz hoirs par pure parfaite et irreuocable donacion, faite entre les vifs, aus religieux prieur et couuent du monastere de Saint Estienne de Diion, freres Guy Darc en fermier Gauthier de Roichefort, Guillaume d’Arnay et Pierre d’Aulteroiche, chanonnes dudit monastere, presens et stipulans pour les diz prieur et couuent et leurs successeurs, — vne maison fons mex et appartenances dicelle, ainsi comme elle se comporte de long et de large, assise a Diion en Chasteaul, deuant la maison de la Chambre des comptes de monseigneur le duc de Bourgoingne, de coste la maison Jehan Jaquin a cause de la chappellenie quil tient en leglise de la chappelle de mondit seigneur le duc a Diion dune part, et la maison et mex maistre Regnaul Gonbaut, maistre de la Chambre des diz comptes dautre part. Et ceste presente donacion nous faisons afin que nous soions participans des messes et bienfaiz que len celebrera et fera doresenauant au dit monastere. Et aussi parmi ce que les diz religieux prieur et couuent et leurs successeurs seront tenuz fere et celebrer en leur dit monastere chascun an perpetuement, pour le remede des ames de nous, de noz peres et meres et de noz predecesseurs, deux anniuersaires, c’est assauoir l’un es aduans et l’autre en caresme. Et serons nous les diz mariez enterrez et enseueliz ou portal deuant dudit monastere. De la quelle maison nous deuestons perpetuement nous et noz hoirs et les diz prieur et couuent en reuestons pour eulx et leurs successeurs a touiours par la teneur confection et octroy de ces presentes. Promettans nous les diz mariez et chascun de nous pour le tout pour nous et noz hoirs mesmement je la dite Moingeart, de la licence et autorite que dessus, par nos seremens, pour ce donnes corporelment aus sains euuangiles de Dieu, et soubz l’obligacion de touz noz biens meubles et non meubles presens et auenir quelconques, ceste presente donacion tenir perpetuement senz contrevenir et garantir perpetuement aus diz prieur et couuent et a leurs successeurs la dite maison franche et quicte pour vint solz deuz chascun an de cense ou rente aus doien et chappitre de la chappelle dessus dite, au terme de la feste de la Natiuite saint Jehan Baptiste et pour six deniers viennoiz deuz chascun an ou mois de mars au maistre de la Magdelene de Diion, senz autre charge ou seruitude quelconque et faire tout ce que len doit faire en garantie. Renuncens du tout en ce fait par nos diz seremens a l’excepcion de mal, de fraude, de barat, lesion, circonuencion, et deceuance et a toutes autres et singuleres excepcions de tout droit canon et ciuil par les quelx l’on pourroit dire ou venir contre la teneur de ces presentes lettres ou aucune des choses contenues en ycelles, mesmement au droit, disant general renunciacion non valoir se l’especial n’est deuant mise. Et quant a ce tenir et accomplir nous les diz mariez, c’est assauoir je la dite Moingeart, de la licence et autorite que dessus, voulons chascun de nous pour le tout et pour tant comme il nous tinche, estre contrains ainsi comme de chose adiugie par la court de mondit seigneur le duc, a la juridiction compulsion et contrainte de la quelle court quant ad ce, nous submettons et obligeons nous et chascun de nous pour le tout, noz hoirs et tous les biens de nous et de noz hoirs, meubles et non meubles, presens et auenir quelconques. En tesmoin de ce nous auons requis et obtenu le seel de la dite court estre mis a ces presentes lettres, c’est fait par deuant Guillemot Girart de Diion, clerc jure de la dite court et coadiuteur du notaire de Diion pour mondit seigneur le duc. Presens Pierre Petrement potier de coiure demorant a Diion et Gauthier Guenecee de Cutigney tesmoins ad ce appellez et especialment requis l’an et le jour dessus diz. — G. Girart.